b'\n_START_ARTICLE_\nKomutator\n_START_PARAGRAPH_\nKomut\xc3\xa1tor je vrsta mehanskega usmernika, ki pretvarja izmeni\xc4\x8dno elektri\xc4\x8dno napetost v enosmerno. Je eden od bistvenih delov enosmernih elektri\xc4\x8dnih strojev in je name\xc5\xa1\xc4\x8den na osi rotorja ter se vrti skupaj z njim.\n_START_SECTION_\nKonstrukcija\n_START_PARAGRAPH_\nKomutator sestoji iz ve\xc4\x8d medsebojno izoliranih bakrenih lamel, ki so name\xc5\xa1\xc4\x8dene v krogu na osi rotorja stroja za enosmerni elektri\xc4\x8dni tok. V najenostavnej\xc5\xa1ih motorjih na enosmerni tok sta name\xc5\xa1\xc4\x8deni le dve ali nekaj lamel, pri ve\xc4\x8djih strojih pa je teh lamel lahko zelo veliko. Prednost velikega \xc5\xa1tevila lamel je v bolj konstantnem navoru (pri enosmernem motorju) ali bolj konstantni inducirani napetosti (pri generatorju enosmernega toka), saj se valovitost obeh veli\xc4\x8din s pove\xc4\x8devanjem \xc5\xa1tevila lamel zmanj\xc5\xa1uje._NEWLINE_Vsak par lamel je povezan z vodniki, ki tvorijo navitje na rotorju (obstajajo razli\xc4\x8dni na\xc4\x8dini navijanja; \xc5\xa1tevilo lamel pa je enako \xc5\xa1tevilu utorov na rotorju). Po komutatorju drsijo \xc5\xa1\xc4\x8detke, preko katerih se zaklju\xc4\x8duje elektri\xc4\x8dni tokokrog med rotorskim navitjem in zunanjimi priklju\xc4\x8dki. \xc5\xa0\xc4\x8detke so narejene iz grafita, zato se s\xc4\x8dasoma obrabljajo in jih je treba po dolo\xc4\x8denem \xc4\x8dasu obratovanja zamenjati._NEWLINE_Po navadi so \xc5\xa1\xc4\x8detke name\xc5\xa1\xc4\x8dene na nevtralno lego, kjer ni medsebojne indukcije med rotorskim in statorskim navitjem, kar ima ve\xc4\x8d pozitivnih lastnosti. V tem primeru je navor motorja na enosmerni tok najve\xc4\x8dji, iskrenje na \xc5\xa1\xc4\x8detkah pa se zmanj\xc5\xa1a. Kjer se obremenitev motorja spreminja, so \xc5\xa1\xc4\x8detke lahko name\xc5\xa1\xc4\x8dene gibljivo, ker se z obremenitvijo spreminja tudi nevtralna lega.\n_START_SECTION_\nProblemi komutatorja\n_START_PARAGRAPH_\nKomutator je \xc5\xa1e vedno naj\xc5\xa1ibkej\xc5\xa1i \xc4\x8dlen vsakega stroja na enosmerni tok. Poleg tega, da je treba menjavati \xc5\xa1\xc4\x8detke, se s\xc4\x8dasoma zaradi trenja in iskrenja med bakrenimi lamelami komutatorja in \xc5\xa1\xc4\x8detkami obrablja tudi komutator, ki ga je zato ob\xc4\x8dasno treba pobrusiti, da se izravna povr\xc5\xa1ina lamel._NEWLINE_Ravno zaradi komutatorja so stroji za enosmerni tok zelo ob\xc4\x8dutljivi za preobremenitve. V kolikor skozi rotorsko navitje (in posledi\xc4\x8dno preko lamel komutatorja) ste\xc4\x8de prevelik tok, lahko pride do obloka med ve\xc4\x8d lamelami (tj. komutatorski ogenj), nastala vro\xc4\x8dina pa lahko uni\xc4\x8di komutator.'